Tõnis Kint

Tõnis Kint (kuni 20. märtsini 1939 Tõnis Kind; 17. august 1896 Paasioja talu, Taevere vald, Viljandimaa – 5. jaanuar 1991 Örnsköldsvik, Rootsi) oli Eesti poliitik, neljas Peaminister Vabariigi Presidendi ülesandeis aastail 1970–1990.

Hariduskäik
1916 Tartu Reaalkool
1916 õppis Moskvasse evakueeritud Riia Polütehnilise Instituudi ehitusosakonnas
1918 Saksa okupatsioonivõimude poolt Riia Polütehnilise Instituudi baasil avatud Balti Tehnikaülikooli põllumajandusosakonnas
1920–1928 vaheaegadega Tartu Ülikooli põllumajandusteaduskonnas
1924 täiendas end Kopenhaageni Veterinaaria- ja Põllumajandusülikoolis

Teenistuskäik
1916 mobiliseeriti Vene armeesse, lõpetas 1917 Tsaritsõni sõjakooli, teenis 1917–1918 Moskvas ja Peterburis ning oli Ukrainas rindel, 1918. aasta algusest Viljandis moodustatavas 2. Eesti jalaväepolgus. 
1918–1920 Vabadussõjas, teenis laiarööpmelisel soomusrongil nr 2, oli selle kuulipildujate komando ülem, sõja lõpul rongiülema kohusetäitja, leitnant.
1925–1929 Põllumajandusliku Raamatupidamise Talituse abijuhataja, 1928–1932 juhataja.
1932–1938 Põllutöökoja abi- ja tegevdirektor, 1938–1940 direktor.
Saksa okupatsiooni ajal oli lühikest aega Eesti Omavalitsuse turukorraldusvalitsuse juht. Ta vallandati lahkhelide pärast okupatsioonivõimudega. Seejärel elas ta isatalus ja töötas Eesti Tarbijate Keskuses.
1945–1949 oli ta Uppsala Põllumajandusülikooli (Ultunas) arhiiviassistent
1949–1951 agronoom Stockholmi läänis
1951–1975 Rootsi Põllumajandusliidu (Landbrukarnas Riksförbund) ja selle käitisbüroo ning uurimisinstituudi teaduslik kaastööline Stockholmis
1957 ajalehe Teataja peatoimetaja
1975 läks pensionile

Poliitiline tegevus
1938–1940 I Riigivolikogu liige, maa, töö ja rahva heaolu komisjoni esimees. 
1940 kandideeris Eesti Töötava Rahva Liidu vastaskandidaadina Riigivolikogusse. Tema kandidatuur kustutati koos teiste vastaskandidaatidega peale Jüri-Rajur Liivaku.
1953–1963 põllutööminister ja sõjaministri kohusetäitja
1963–1970 peaministri asetäitja
1971–1975 Eesti Rahvusnõukogu esimees
23. detsember 1970 – 1. märts 1990 Eesti Vabariigi peaminister presidendi ülesannetes. Tema eelkäija selles ametis oli Aleksander Warma, talle järgnes Heinrich Mark
Eesti Põllumeeste Kogude Rootsis esimees
Eesti Konservatiivide Liidu esimees alates 1959. aastast
 Valiti 1966. aastal, 1968. aastal ja 1970. aastal Eesti Komitee Asemike Kogusse.
28. november 1978, Vabadussõja alguse 60. aastapäeval, ülendas Tõnis Kint peaministrina vabariigi presidendi ülesandeis kõiki elusolevaid Vabadussõja veterane: sõdurid ja allohvitserid lipnikeks ja ohvitserid ühe astme võrra, arvates viimasest ülendamisest, kuni koloneli astmeni.

Ühiskondlik tegevus
Akadeemilise Põllumajandusliku Seltsi asutaja liige (1920).
Alates 1950 Vabade Eestlaste Põllumajandusliidu (aastast 1956 Euroopa Põllumajandusliidu täisliige) juhatuse liige, hiljem auliige
Eesti Agronoomide Seltsi Rootsis auliige ja auesimees
Rootsi Maaregioonide Arendamise Seltsi (Sällskapet för Landsbygdsutveckling) auliige
Korporatsioon Vironia liige

Teoseid
Laiarööpmeline soomusrong nr. 2 Vabadussõjas. Koostanud Edvin Reinvaldt, Tõnis Kint; redigeerija Jüri Remmelgas. Stockholm: Välis-Eesti & EMP, 1972
Kint, Tõnis. Mälestuskilde eesti elust ja põllumajandusest. Uppsala 1986 (Eesti Agronoomide Selts Rootsis toimetised nr 5)
Kint, Tõnis. Mälestuskilde eesti elust ja põllumajandusest 75 aasta jooksul Eestis ja väljaspool. Stockholm 1980

Usutlusi
Lahkhelid vanade ja noorte agraarriikide vahel. Uus Eesti, 9. juuli 1937, nr 182, lk 5

Tunnustus
1938 – Eesti Punase Risti III klassi teenetemärk
1983 – Poola taassünni orden (Order Odrodzenia Polski, antud Poola eksiilvalitsuse poolt Londonis)
2016 - Tõnis Kindi 120. sünniaastapäeval esitleti 17. august 2016 Eesti Vabariigi Maaeluministeeriumis talle pühendatud postmarki.

Isiklikku
Tõnis Kint oli alates 1927. aastast abielus Salme Redlichiga (7. aprill 1904 – 28. märts 1990 Uppsala), pojad Oole Kint (sündinud 17. juunil 1931) ja Aarne-Tõnis Kint (2. november 1932– 2. august 2005); alates 1953. aastast teises abielus Magda Marianne Rassmanniga (10. oktoober 1906 – 24. juulil 1978 Stockholm). 17. augustil 2013 maeti tema ja Tõnis Kindi säilmed ümber Tallinna Metsakalmistule.

Fennougrist Paula Palmeos oli Tõnis Kindi ristitütar.

Vaata ka
 Tõnis Kindi valitsus
Eesti Iseseisvuse Taastamise Võitluslaen
Vabadussõja veteranide ülendamine 28. novembril 1978
Vabatahtlik Ülemaailmne Eesti Kaitseliit

Viited

Välislingid
Ametisseastumise käskkiri
Tõnis Kint (tema poja Oole Kindi koduleht)
Eesti postmark "Tõnis Kint 120", esimese päeva ümbrik ja eritempel (2016)

I Riigivolikogu liikmed
II Riigivolikogu vastaskandidaadid
Agronoomide Koja liikmed
Ühistegevuskoja liikmed
Põhiseaduse Elluviimise Rahvarinde poliitikud
Eesti soomusronglased
Vabadussõja veteranid
Põllutöökoja ametiisikud
Tartu Ülikooli põllumajandusteaduskonna vilistlased
Korporatsioon Vironia liikmed
Korporatsioon Rotalia liikmed
Eesti eksiilvalitsuse liikmed
Eestlased Rootsis
Eesti Punase Risti III klassi teenetemärgi kavalerid
Metsakalmistule ümbermaetud
Sündinud 1896
Surnud 1991